บลจ.กสิกรไทย เตรียมปันผล 3 กองทุนอสังหาฯมูลค่ารวมกว่า 136 ลบ. จ่ายพร้อมกัน 19 ธ.ค.นี้
บลจ.กสิกรไทย เตรียมปันผล 3 กองทุนอสังหาฯ มูลค่ารวมกว่า 136 ลบ. จ่ายพร้อมกัน 19 ธ.ค.นี้
28 พ.ย. 2559

นายเขมชาติ สุวรรณกุล ผู้ช่วยกรรมการผู้จัดการบริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย เปิดเผยว่า บลจ.กสิกรไทย เตรียมจ่ายเงินปันผลกองทุนรวมอสังหาริมทรัพย์ จำนวน 3 กองทุนสำหรับผลการดำเนินงานตั้งแต่ วันที่ 1 มกราคม 2559 ถึงวันที่ 30 กันยายน 2559 ของกองทุนรวมอสังหาริมทรัพย์เคพีเอ็น (KPNPF) โดยจะจ่ายปันผลในอัตรา 0.1000 บาทต่อหน่วย และกองทุนรวมสิทธิการเช่าอสังหาริมทรัพย์ เมเจอร์ซีนีเพล็กซ์ ไลฟ์ไตล์ (MJLF) ในอัตรา 0.2500 บาทต่อหน่วย พร้อมด้วยกองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF) ในอัตรา 0.1155 บาทต่อหน่วย
โดยทั้ง 3 กองทุนดังกล่าวจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณเวลา 12.00 น. ของวันที่ 30 พฤศจิกายน 2559 และมีกำหนดจ่ายเงินปันผลดังกล่าวพร้อมกันในวันที่ 19 ธันวาคม 2559 นี้รวมมูลค่าเงินปันผลทั้งสิ้นกว่า 136 ล้านบาท
สำหรับกองทุนรวมอสังหาริมทรัพย์เคพีเอ็น (KPNPF) มีนโยบายลงทุนในกรรมสิทธิ์ที่ดิน อาคารสำนักงานและระบบสาธารณูปโภคของอาคารเคพีเอ็น ทาวเวอร์ บนถนนพระราม 9 โดยผลการดำเนินงานใน 3 ไตรมาสที่ผ่านมาของปี 2559 กองทุนมีรายได้อย่างสม่ำเสมอจากค่าเช่าพื้นที่และบริการต่างๆ ภายในโครงการโดยสามารถทำกำไรจากการดำเนินงานที่ 75.459 ล้านบาทซึ่งตั้งแต่จัดตั้งกองทุนมามีการจ่ายปันผลแล้วรวม 14 ครั้งคิดเป็นมูลค่าทั้งสิ้น 1.9540 บาทต่อหน่วย
ด้านกองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ไลฟ์สไตล์ (MJLF) มีนโยบายลงทุนในสิทธิการเช่าอาคารโครงการเมเจอร์ ซีนีเพล็กซ์รังสิต, เมเจอร์ ซีนีเพล็กซ์ รัชโยธิน และซูซูกิ อเวนิว รัชโยธินปัจจุบันมีอัตราการเช่าพื้นที่อยู่ประมาณ 96% ของพื้นที่เช่าทั้งหมดด้านผลการดำเนินงานใน 3 ไตรมาสที่ผ่านมาของปี 2559 จัดว่าอยู่ในเกณฑ์ที่ดีโดยกองทุนสามารถทำกำไรจากการดำเนินงานที่ 274.464 ล้านบาท ทั้งนี้ตั้งแต่จัดตั้งกองทุนมามีการจ่ายปันผลแล้วรวม 37 ครั้งรวมเป็นมูลค่าทั้งสิ้น 8.8730 บาทต่อหน่วยหรือคิดเป็นอัตราการจ่ายปันผลเฉลี่ยตั้งแต่จัดตั้งกองทุนที่ 9.56% ต่อปี
ส่วนกองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF) มีนโยบายลงทุนในสิทธิการเช่าที่ดินและอาคารรวมถึงระบบสาธารณูปโภคของโรงแรมเซ็นทาราแกรนด์บีชรีสอร์ทสมุย โรงแรมระดับ 5 ดาว ซึ่งตั้งอยู่บนเนื้อที่ 25 ไร่ บนหาดเฉวง เกาะสมุยจังหวัดสุราษฎร์ธานี ปัจจุบันมีอัตราการเข้าพักเฉลี่ยที่ 91% โดยตั้งแต่จัดตั้งกองทุนมามีการจ่ายปันผลแล้วรวม 28 ครั้งรวมเป็นมูลค่าทั้งสิ้น 5.1897 บาทต่อหน่วย
ทั้งนี้ภาพรวมเศรษฐกิจในช่วงท้ายของปียังคงเติบโตต่อเนื่องแบบค่อยเป็นค่อยไปโดยตัวเลข GDP ในช่วงไตรมาส 3 ขยายตัว 0.6% โดยมีแรงหนุนจากการส่งออกสินค้าที่ขยายตัว 1.5% ในขณะที่การบริโภคภาคเอกชนขยายตัว 3% จากการดำเนินมาตรการแก้ไขปัญหาความเดือดร้อนของประชาชนและผู้มีรายได้น้อยภายใต้กรอบมาตรการกระตุ้นเศรษฐกิจของภาครัฐสำหรับอุตสาหกรรมการท่องเที่ยว มีจำนวนนักท่องเที่ยวต่างชาติเพิ่มขึ้น 13.1% โดย บลจ.กสิกรไทยมองเป้าหมายดัชนีหุ้นไทยปลายปีนี้อยู่ที่ระดับ 1,550 จุด แต่สำหรับในปี 2560 ภาพรวมเศรษฐกิจและตลาดหุ้นไทย คาดว่าน่าจะยังคงเติบโตต่อเนื่องและมีแนวโน้มที่ดีขึ้นกว่าปีนี้ โดยการใช้จ่ายของภาครัฐอุตสาหกรรมการท่องเที่ยวรวมทั้งการส่งออกน่าจะยังคงเป็นปัจจัยหลักที่ช่วยขับเคลื่อนเศรษฐกิจได้ในปีหน้า
 